奉酬舜文即次元韻
作者：沈遼
朝代：宋

paragraphs: 我生無庸如斷絡，已分老死填溝壑。
不能掉舌强附會，何暇論經更穿鑿。
萊蕪甑敝欲生塵，玉川婢粗常赤脚。
世間要塗不易驟，身外名韁誰可縛。
本無道義輕王公，亦不悲傷念流落。
水鄉夏半不厭熱，繞舍新篁尚含籜。
訟庭鈎距非吾事，吏案煩苛都可却。
農民漸使安甽畝，和氣終須蠲疹瘼。
子羽不肯過我室，懸榻何妨卧西閣。
年來多病亦廢飲，牆下度泥委杯酌。
舊學迂疏不適時，譬如石田何可穫。
欲捕大鵬逐嶺嶠，終不勞心事弋繳。
行當歸掃烏峰下，試鍊金鼎長生藥。